
Бүген Татарстан Лаеш муниципаль районында берьюлы өч балалар бакчасы үз ишекләрен ачты. Сокуры авылында балалар бакчасын ачуда Татарстан Республикасы Президенты вазыйфаларын вакытлыча башкаручы Рөстәм Миңнеханов һәм Россия Федерациясе Хөкүмәте Рәисенең беренче урынбасары Игорь Шувалов катнашты.

«Ромашка» балалар бакчасы 140 урынга исәпләнгән. Учреждениедә 1,5 яшьтән алып 7 яшькә кадәрге балалар тәрбияләнәчәк.

Балалар бакчасында музыка һәм физкультура заллары, сенсор бүлмә, методик һәм медицина кабинетлары, азык-төлек блогы, кер юу бүлмәсе, спорт-уеннар мәйданчыгы булачак.

Балалар бакчасы җитәкчесе сүзләренчә, өстәмә мәгариф хезмәтләре күрсәтү планлаштырыла: рәсем ясау, интеллектуаль, музыкаль, бию һәм лингвистик сәләтләрне үстерү.

Районда бер үк вакытта тагын ике балалар бакчасы ачылды: Лаеш шәһәрендә һәм Кабан поселогында. Татарстан Республикасы Президенты вазыйфаларын вакытлыча башкаручы һәм Россия Федерациясе Хөкүмәте Рәисенең беренче урынбасары бу ике балалар бакчасын ачу тантанасын трансляция режимында күзәттеләр. Рөстәм Миңнеханов район кешеләрен шушы вакыйгалар белән котлады һәм ул билгеләп үткәнчә, балалар бакчасы киләчәк мәктәп укучылары өчен мөһим урын. «Мин сезне чын күңелдән котлыйм. Безнең балалар бакчалары үзләренә йөкләнгән барлык вазыйфаларны үтәрләр дип ышанам», - диде Татарстан Республикасы Президенты вазыйфаларын вакытлыча башкаручы.

Аннары Рөстәм Миңнеханов һәм Игорь Шувалов яңа балалар бакчасын карап чыктылар: музыка залында хореография дәресләре бара иде. Мәртәбәле кунаклар шулай ук үсеш төркемендә булдылар һәм ата-аналар, тәрбиячеләр белән аралаштылар. Татарстан Республикасы Президенты вазыйфаларын вакытлыча башкаручы күргәннәреннән канәгать калды һәм төзүчеләргә сыйфатлы эшләре өчен рәхмәт белдерде.

«Быел без барлыгы 75нче балалар бакчасын ачабыз, бу рекорд сан. 10 000нән артык урын төзү планлаштырыла. Республика тарихында беркайчан да бу кадәр төзелмәгән. Хәзер иң мөһиме, бу объектларның буш тормавы», - диде Рөстәм Миңнеханов.

Игорь Шувалов үз чиратында республика җитәкчелеген балалар бакчасына чиратларны корганда инновацияләрне уңышлы кулланган өчен мактады. «Татарстанда илдә беренчеләрдән булып электрон чират системасын куллана башладылар. Бу бик зур казаныш. Миңа республикага килү һәрвакыт рәхәт», - диде ул.

Искәртәбез, Татарстан Республикасында социаль объектлар республика президент программалары буенча төзелә, республика бюджеты акчалары исәбеннән. Барлыгы Татарстанда 30 уникаль социаль программа эшли, аларның күп өлеше авыл җирен үстерүгә юнәлдерелә. Илдәге кризиска карамастан, Татарстан Республикасы Президенты вазыйфаларын вакытлыча башкаручы Рөстәм Миңнеханов кушканга күрә, аларның берсе дә кыскартылмады.
Рөстәм Миңнеханов һәм Игорь Шувалов Лаеш районында өч балалар бакчасы ачты